google/wiki40b huggingface dataset:
New rave

Εμφάνιση και καθιέρωση

Πρωτοεμφανίστηκε το 2006 στο Ηνωμένο Βασίλειο, προωθημένο από τη μουσική εφημερίδα NME. Ο όρος εφευρέθηκε από τους Klaxons, πρωτοστάτες του ρεύματος, οι οποίοι αστειευόμενοι ονόμασαν new rave τη μουσική τους. Αρχικά, θεωρήθηκε παροδική μόδα, αλλά πλέον είναι ένα μουσικό κίνημα που έχει εδραιωθεί. Ωστόσο, το new rave δεν έχει ξεπεράσει ιδιαίτερα τα σύνορα της Μεγάλης Βρετανίας και μόνο ελάχιστη ανταπόκριση υπάρχει σε χώρες όπως: Δανία, Γερμανία, Γαλλία και ΗΠΑ.
Ουσιαστικά, το new rave αποτελεί έναν όρο "ομπρέλα" για μια νέα γενιά dance-rock συγκροτημάτων, όπως οι Βρετανοί Klaxons, Hadouken!, New Young Pony Club, Shitdisco, Simian Mobile Disco, οι Γερμανοί Digitalism, αλλά και από άλλες χώρες οι Datarock, οι Shy Child, οι CSS, οι Bonde do Role και οι Crystal Castles.
Ντήτριχ του Άνχαλτ-Ντεσάου

Βιογραφία

Ήταν ο τρίτος γιος του Λεοπόλδου Α΄ πρίγκιπα του Άνχαλτ-Ντεσάου και της Άννας-Λουίζας Φρέζε, κόρης φαρμακοποιού.
Το 1727 ορίστηκε στο Ντεσάου η αρχή της διαδοχής στον πρωτότοκο, έτσι ο Ντήτριχ δεν είχε προοπτική να γίνει ο πρίγκιπας του Άνχαλτ-Ντεσάου. Το 1737 απεβίωσε ο πρωτότοκος αδελφός Γουλιέλμος-Γουσταύος και το 1747 ο πατέρας τους, τον οποίο διαδέχθηκε ο δευτερότοκος Λεοπόλδος Β΄. Όταν και αυτός απεβίωσε το 1751, τον διαδέχθηκε ο 9ετής γιος εκείνου Λεοπόλδος Γ΄ και ο Ντήτρχ ανέλαβε την επιτροπεία ως την ενηλικίωσή του.
Το 1769 απεβίωσε στο Ντεσάου σε ηλικία 67 ετών. Ήταν άγαμος και αργότερα στην κατοικία του στο Ντεσάου εγκαταστάθηκε ένα προοδευτικό Σχολείο, το "Φιλανθωπινόν".
Μπουρέλ (Αλβανία)

Ιστορία

Οι τελευταίες αρχαιολογικές ανασκαφές έχουν διερευνήσει διάφορα στοιχεία που δείχνουν τον πληθυσμό της περιοχής έως την παλαιολιθική περίοδο και έπειτα. Η κοιλάδα του Ματ έχει κατοικηθεί σε όλες τις ιστορικές περιόδους. Η κύρια φυλή που κατοικούσε στην περιοχή ήταν η ιλλυρική φυλή των Πιρουστών. Αντιστάθηκαν στη ρωμαϊκή εισβολή μέχρι τον 2ο αιώνα π.Χ. 
Το Μπουρέλ είναι μια από τις μεγαλύτερες επαρχίες της Αλβανίας. Είναι επίσης γνωστή στους Αλβανούς ως «Χώρα των Βασιλέων», μιας και Ιωάννης Καστριώτης, πατέρας του Γεωργίου Καστριώτη, γνωστός ως Σκεντέρμπεης γεννήθηκε στην περιοχή. Ήταν κληρονομικός ηγεμόνας μεγάλου τμήματος της Ηπείρου που περιλάμβανε το Ματ. Μία άλλη γνωστή προσωπικότητα με καταγωγή από το Μπουρέλ ήταν ο Αχμέτ Ζόγκου, πρώτος βασιλιάς των Αλβανών (γεννημένος Αχμέτ Ζογκόλι, αργότερα μετονομάστηκε Αχμέτ Ζόγκου), ο οποίος διακυβέρνησε ως βασιλιάς Ζογ Α΄ από το 1928 έως το 1939. Διετέλεσε πρωθυπουργός της Αλβανίας μεταξύ 1922 και 1924 και πρόεδρος της Αλβανίας μεταξύ 1925 και 1928. 
Κάποια στιγμή, το Μπουρέλ αποκαλούνταν «πόλη των μήλων» μιας και υπήρχε πληθώρα μηλιών σε πολλούς δρόμους της πόλης. Ωστόσο, κατά τη διάρκεια του κομμουνιστικού καθεστώτος και των αναταραχών μετά την αλλαγή της κυβέρνησης, οι μηλιές κόπηκαν για να πωληθούν ή για προσωπική χρήση ως καυσόξυλα. Στην πόλη δεν υπάρχουν σχεδόν καθόλου μήλα πλέον. 
Το Μπουρέλ ήταν πόλη ανθρακωρυχείων κατά τη διάρκεια της κομμουνιστικής διακυβέρνησης της Αλβανίας, αλλά τα ορυχεία έκλεισαν, με εξαίρεση ένα ορυχείο σιδηροχρωμίου που λειτουργεί ακόμη κοντά στην πόλη. 
Κατά τη διάρκεια του πολέμου στο Κοσσυφοπέδιο υπήρξε στρατόπεδο προσφύγων κοντά στο Μπουρέλ, χωρητικότητας 2.000 ατόμων.

Φυλακή του Μπουρέλ

Στην πόλη βρισκόταν μια από τις πλέον αυστηρές φυλακές του κομμουνιστικού καθεστώτος, όπου κρατούνταν τόσο εγκληματίες όσο και οι πολιτικοί κρατούμενοι όπως ο Μπασκίμ Σέχου και ο Φάτος Λουμπόνια ή ο καθολικός ιερέας Ντομ Σίμον Γιουμπάνι. Ένας άλλος γνωστός κρατούμενος ήταν ο Πιέτερ Αρμπνόρι. Ο Αρμπνόρι ήταν γνωστός ως «ο Μαντέλα των Βαλκανίων» λόγω της διάρκειας της κράτησής του, η οποία διήρκεσε πάνω από 28 χρόνια. Οι πολιτικοί κρατούμενοι καταδικάστηκαν για προσπάθειες ανατροπής του κράτους ή για αντικομμουνιστική προπαγάνδα και εξέγερση, για τουλάχιστον 20 έτη. Μετά την πτώση του κομμουνιστικού καθεστώτος, η κυβέρνηση του Δημοκρατικού Κόμματος της Αλβανίας έκλεισε τη φυλακή και την κατέστησε μουσείο. Ωστόσο, το 1997, ο Σαλί Μπερίσα την άνοιξε εκ νέου ως φυλακή.

Αρχαιολογία

Η περιοχή του Ματ διαθέτει πληθώρα αρχαιολογικών ευρημάτων, δειγμάτων του ιλλυρικού πολιτισμού. Ο Ντιλάβερ Κούρτι διερεύνησε αντικείμενα που αποδεικνύουν τη σημασία της περιοχής σε όλες τις αρχαίες ιστορικές περιόδους και την πολιτιστική ανάπτυξη όχι μόνο από την περιοχή του Ματ αλλά και από όλο το περιβάλλον.

Αθλητισμός

Η ΚΣ Μπουρέλι είναι η ποδοσφαιρική ομάδα της πόλης. Έδρα της είναι το στάδιο Λίρι Μπαλαμπάνι, γνωστό και ως στάδιο Μπουρέλι, το οποίο έχει χωρητικότητα 3.000 θεατών. Ιδρύθηκε το 1952 και συμμετείχε για πρώτη φορά στην Α΄ κατηγορία ποδοσφαίρου της Αλβανίας το 1982. Από την περίοδο 2006-2007, η ΚΣ Μπουρέλι αγωνίζεται στην πρώτη κατηγορία.
Λουκάς Παπαϊωάννου

Καλαθοσφαιριστής

Ο Λουκάς Παπαϊωάννου γεννήθηκε στην Αθήνα και ξεκίνησε να παίζει μπάσκετ στον ΠΟΠ Ψυχικού. Το 1959 τον ανακάλυψε ο Πανιώνιος και με μεσολάβηση του Καραμπάτη, που ήταν πρόεδρος στον ΣΕΓΑΣ (τότε το μπάσκετ ανήκε ακόμα στον ΣΕΓΑΣ), πήγε στον Πανιώνιο. Στο σύλλογο της Νέας Σμύρνης καθιερώθηκε αμέσως, αν και ήταν μόλις 18 ετών, από τον τότε προπονητή Φαίδωνα Ματθαίου. Είχε το παρατσούκλι «γύπας» από το σχήμα της μύτης του. Αγωνίστηκε για μια δεκαετία αποτελώντας αναντικατάστατο μέλος και για αρκετά χρόνια τον αρχηγό της ομάδας, την οποία και ο ίδιος αγάπησε με πάθος, το οποίο εκδήλωνε αργότερα ως ραδιοσχολιαστής αθλητικών αγώνων.
Γρήγορα ήρθε η πρόσκληση στην Εθνική Νέων, στην οποία δεν μπόρεσε να αγωνιστεί, διότι μεσολάβησε η στράτευσή του. Στη διάρκεια της θητείας του κλήθηκε στην Εθνική Ενόπλων που θα συμμετείχε στο παγκόσμιο πρωτάθλημα του ΣΙΣΜ το 1964, στη Συρία. Όμως, η όξυνση των σχέσεων με την Τουρκία ματαίωσε τη συμμετοχή της ομάδας, με αποτέλεσμα για άλλη μια φορά να χάσει την ευκαιρία να αγωνιστεί με τη φανέλα της εθνικής. Αργότερα αντιμετώπισε προβλήματα τραυματισμών, έτσι δεν κατάφερε να φορέσει ποτέ τη φανέλα με το εθνόσημο.
Το 1962 τον ζήτησε η ΑΕΚ, η οποία δημιουργούσε τη μεγάλη ομάδα που κατέκτησε το Κύπελλο Κυπελλούχων το 1968. Όμως, αν και είχε συμφωνήσει, ο Καραμπάτης, ως πρόεδρος του ΣΕΓΑΣ δεν επέτρεψε τη μεταγραφή. Με τον Πανιώνιο κατάφερε να ανέβει στην Α΄ Εθνική κατηγορία το 1967. Το 1969 ήρθε σε προστριβή με το σύλλογο, όταν προσπάθησε να τον ανταλλάξει με τον Απόστολο Κόντο του Ιωνικού Ν. Φιλαδέλφειας. Ο ίδιος δεν επιθυμούσε να φύγει, ψυχράθηκε και τελικά ζήτησε να αποχωρήσει.
Στη συνέχεια έπαιξε για στον Α.Ο. Αμπελοκήπων, με τον οποίο ανέβηκε κατηγορία.

Προπονητής

Μετά την αποχώρηση του από την ενεργό δράση και παράλληλα με την επαγγελματική του ενασχόληση ως σπορτκάστερ, εργάστηκε ως προπονητής. Ξεκίνησε ως βοηθός προπονητή στον Α.Ο. Αμπελοκήπων το 1973 και στη συνέχεια δούλεψε σε διάφορες ομάδες μπάσκετ, κυρίως σε γυναικεία σωματεία και τμήματα υποδομής. Μεταξύ άλλων διετέλεσε προπονητής της παιδικής και εφηβικής ομάδας του Πανιωνίου για δύο χρόνια.

Αθλητικός σχολιαστής

Από το 1973 ως το 1984 εργάστηκε στο κρατικό ραδιόφωνο ως σχολιαστής αθλητικών αγώνων, κυρίως ποδοσφαίρου. Ξεκίνησε από αγώνες πρωταθλήματος και πάντα επέλεγε να είναι στο γήπεδο της Νέας Σμύρνης, όποτε μεταδιδόταν ραδιοφωνικά ο αγώνας του Πανιωνίου. Έκανε πάνω από 500 ραδιοφωνικές μεταδόσεις, μεταξύ των οποίων πολλούς διεθνείς αγώνες και διοργανώσεις ποδοσφαίρου και μπάσκετ, όπως: Μεσογειακούς Αγώνες και πανευρωπαϊκό πρωτάθλημα.
Την περίοδο 1984-1986 έπεσε σε δυσμένεια από τη διοίκηση της ΕΡΤ για πολιτικούς λόγους και τελικά μεταπήδησε στο αθλητικό τμήμα της τηλεόρασης, στο οποίο εργάστηκε ως το 2001 που συνταξιοδοτήθηκε.
Ολυμπιακή Αεροπορία Πτήση 171

Η συντριβή

Επρόκειτο για προγραμματισμένη πτήση μεταφοράς επιβατών εξωτερικού από τον Διεθνή Αερολιμένα Ελληνικού των Αθηνών προς την Φρανκφούρτη, με ενδιάμεσο σταθμό την Θεσσαλονίκη. Ενώ απογειώθηκε από την Αθήνα χωρίς κανένα πρόβλημα η προσέγγιση της πτήσης προς την Θεσσαλονίκη δεν ήταν το ίδιο.
Συγκεκριμένα, είχαν δηλωθεί άνεμοι 360 μοιρών / 18 κόμβων κατά ριπάς έως 28 κόμβους, η ορατότητα ήταν 5 χλμ με καταρρακτώδη βροχή, διάσπαρτα σύννεφα στα 2500 πόδια και νεφελώδης στα 8000 πόδια. Το πλήρωμα απαρτιζόταν από δύο πολύ έμπειρους πιλότους. Κατά τη στιγμή του ατυχήματος, χρέη Κυβερνήτη εκτελούσε ο χειριστής Στέφανος Βασιλικός.
Το πλήρωμα του θαλάμου διακυβέρνησης (ΠΘΔ) πραγματοποίησε μια μη ακριβή VOR / DME προσέγγιση στο διάδρομο 34 (μήκους 2410 μέτρων). Το ΠΘΔ βρισκόταν υπό πίεση λόγω της καταιγίδας στο αεροδρόμιο και σε συνδυασμό με την ανεπαρκή συνεργασία του πληρώματος, προκάλεσαν κάποιες διαδικασίες προσέγγισης να μην εφαρμοστούν.
Το αεροσκάφος άγγιξε κάτω (touched down) πέρα από το πρώτο τρίτο του διαδρόμου, με αποτέλεσμα να μην μπορέσει να σταματήσει επί του εναπομένοντος διαδρόμου. Το αεροσκάφος παρεκτράπει της πορείας του προς την δεξιά πλευρά του διαδρόμου, όταν φαινόταν επικείμενη η υπέρβαση στη θάλασσα. Το σύστημα προσγείωσης κατέρρευσε.
Τα σωστικά συνεργεία στο έδαφος, ενήργησαν άμεσα.

Σχόλια της Διοίκησης

Κατά την περίοδο του ατυχήματος, Γενικός Διευθυντής ήταν ο Κυβερνήτης Μιλτιάδης Τσαγκαράκης, ο οποίος συνεχάρει το πλήρωμα και τον κ. Στέφανο Βασιλικό - Κυβερνήτη της Πτήσης ΟΑ171 / 12 Αυγούστου 1997, για τον τρόπο με τον οποίο κατεύθυνε το αεροσκάφος εκτός του αεροδιαδρόμου προσγείωσης, αποφεύγοντας την θάλασσα.
Ο Πρωτάρης

Μουσική επένδυση

Η ταινία ενίσχυσε τη δημοτικότητα του ντουέτου της ροκ Simon and Garfunkel. Αρχικά ο Νίκολς και ο υπεύθυνος του μοντάζ Σαμ Ο' Στιν χρησιμοποίησαν τα προϋπάρχοντα τραγούδια του ντουέτου Sound of Silence και Scarborough Fair για να τους συνοδεύουν όσο έκαναν τις περικοπές του μοντάζ, όταν διαπίστωσαν ότι η ορχηστρική μουσική δεν ήταν αποτελεσματική για κάποιες σκηνές και προτίμησαν να χρησιμοποιήσουν αυτά τα κομμάτια για τις επίμαχες σκηνές. Η κίνηση τους αυτή ήταν ασυνήθιστη για την περίοδο εκείνη .
Σύμφωνα με άρθρο του περιοδικού Variety, ο Λόρενς Τιούρμαν, ένας από τους παραγωγούς της ταινίας, έκλεισε συμφωνία με τον Πωλ Σάιμον για τη συγγραφή τριών καινούργιων τραγουδιών για να προστεθούν στο σάουντρακ της ταινίας. Όταν έκλεισε η συμφωνία όμως το μοντάζ της ταινίας είχε ολοκληρωθεί κι ο Σάιμον είχε γράψει μόνο ένα καινούργιο κομμάτι. Ο Νίκολς τον παρακάλεσε να γράψει κι άλλο, αλλά ο Σάιμον βρισκόταν συνεχώς σε περιοδεία και του είπε ότι δεν είχε το χρόνο. Τότε έπαιξε στην κιθάρα ένα από τα κομμάτια που ετοίμαζε με τον Αρτ Γκάρφανκελ για τον καινούργιο τους δίσκο με τίτλο Mrs. Roosevelt αφιερωμένο στην πρώην πρώτη κυρία των Η.Π.Α. Έλινορ Ρούσβελτ. Όταν ο Νίκολς άκουσε το κομμάτι τον συμβούλεψε να αλλάξει τον τίτλο του τραγουδιού, προτείνοντάς του να αλλάξει το: It's now about Mrs. Roosevelt με το It's now about Mrs. Robinson. 
Το Mrs. Robinson συμπεριελήφθη στο σάουντρακ της ταινίας κι έκανε τεράστια επιτυχία. Το σάουντρακ έφτασε στην κορυφή της λίστας με τις υψηλότερες πωλήσεις στις Η.Π.Α. εκτοπίζοντας από την κορυφή το White Album των Beatles. Η εκτέλεση του τραγουδιού όμως που ακούγεται στην ταινία διαφέρει από εκείνη του single. Η εκτέλεση αυτή κυκλοφόρησε με το επόμενο άλμπουμ των Simon & Garfunkel με τίτλο Bookends.

Υποδοχή

Ο Α. Ντι Μέρφι του περιοδικού Variety κι ο Ρότζερ Έμπερτ της εφημερίδας Chicago Sun-Times επαίνεσαν την ταινία όταν προβλήθηκε χαρακτηρίζοντάς την ένα υπέροχο σατιρικό δραμα κι ο Έμπερτ την αποκάλεσε την πιο αστεία αμερικανική κωμωδία της χρονιάς".
Όταν ο Έμπερτ έκανε αφιέρωμα στην ταινία, 30 χρόνια αργότερα, αναθεώρησε κάποια από τα θετικά του σχόλια για εκείνη λέγοντας ότι με την πάροδο του χρόνου αισθανόταν μεγαλύτερη συμπάθεια για την κυρία Ρόμπινσον σε σχέση με τον Μπέντζαμιν, τον οποίο θεωρούσε ανυπόφορο κάθαρμα. Ο Έμπερτ μαζί με το συνεργάτη του Τζιν Σίσκελ έδωσαν στην ταινία μέτριες κριτικές στο τηλεοπτικό τους πρόγραμμα Siskel & Ebert.

Διαχρονικότητα

Το Αμερικανικό Ινστιτούτο Κινηματογράφου κατέταξε την ταινία στην 7η θέση στη λίστα με τις 100 καλύτερες ταινίες όλων των εποχών το 1998, ενώ στην αναθεωρημένη λίστα του 2007, ήταν στην 17η θέση. Κατέλαβε επίσης την 9η θέση στη λίστα με τις καλύτερες 10 κωμωδίες όλων των εποχών, την 52η θέση στη λίστα 100 Χρόνια... 100 Πάθη και το τραγούδι Mrs. Robinson κατέλαβε την 6η θέση στη λίστα με τα 10 καλύτερα κινηματογραφικά τραγούδια. H ατάκα Plastics έλαβε την 42η θέση στη λίστα με τις καλύτερες ατάκες όλων των εποχών, ενώ η ατάκα Mrs. Robinson, you're trying to seduce me. Aren't you? έλαβε την 63η θέση. Η ταινία συμπεριλαμβάνεται στο βιβλίο με τίτλο 1001 Movies You Must See Before You Die.
Γιώργος Καραφέσκος

Σε συλλογικό επίπεδο

Ξεκίνησε το ποδόσφαιρο το 1959 σε ηλικία 13 ετών από τους "μικρούς" της ΑΕΚ και το 1965 στα 19 του χρόνια προωθήθηκε στην πρώτη ομάδα, στην οποία γρήγορα απέκτησε θέση βασικού, κατακτώντας στο διάστημα της παρουσίας του δύο πρωταθλήματα (1967-68, 1970-71) και ένα κύπελλο (1965-66).
Το 1974 πήγε στην Καστοριά, στην οποίο αγωνίστηκε για τέσσερα χρόνια, κλείνοντας την ποδοσφαιρική του καριέρα στην Καλλιθέα το 1980.

Στις εθνικές ομάδες

Αγωνίστηκε με την εθνική Ελλάδας σε 8 αγώνες στο διάστημα 1968-71. Η πρώτη του εμφάνιση πραγματοποιήθηκε στις 12 Οκτωβρίου 1968, στον εκτός έδρας αγώνα με την Ελβετία για τα προκριματικά του Μουντιάλ 1970.
Υπήρξε επίσης μέλος της εθνικής Ενόπλων που το 1967 κατέκτησε το Παγκόσμιο Κύπελλο Ενόπλων στη Βαγδάτη.
Φρειδερίκος Φραγκίσκος Δ΄ του Μεκλεμβούργου-Σβερίν

Βιογραφία

Ήταν ο μόνος γιος του Φρειδερίκου-Φραγκίσκου Γ΄ μεγάλου δούκα του Μεκλεμβούργου-Σβερίν και της Αναστασίας Μιχαηλόβνας των Σ.Χ.Γκόττορπ, κόρης του Μιχαήλ Νικολάγιεβιτς μεγάλου δούκα της Ρωσίας. Η Αναστασία ήταν εξαδέλφη της Όλγας συζύγου του Γεωργίου Α΄ της Ελλάδας.
Το 1945 απεβίωσε σε ηλικία 63 ετών και τον διαδέχθηκε ο πρωτότοκος γιος του Φρειδερίκος Φραγκίσκος Ε΄.
Μέση αγγλική γλώσσα

Η μέση αγγλική γλώσσα είναι μια περίοδος κατά την οποία η αγγλική γλώσσα ομιλούταν μετά την Νορμανδική κατάκτηση (1066) μέχρι τα τέλη του 15ου αιώνα. Η γλώσσα υπέστη διακριτές παραλλαγές και εξελίξεις μετά την Παλαιά Αγγλική περίοδο. Η ακαδημαϊκή άποψη περί της διάρκειας της γλώσσας ποικίλλει, αλλά το αγγλικό λεξικό της Οξφόρδης ορίζει την περίοδο 1150 έως 1500. Αυτό το στάδιο ανάπτυξης της αγγλικής γλώσσας ακολούθησε κατά προσέγγιση τον Υψηλό έως τον Ύστερο Μεσαίωνα.
Τα Μέσα Αγγλικά αναπτύχθηκαν από τα ύστερα Παλαιά Αγγλικά και είχαν σημαντικές αλλαγές στη γραμματική, την προφορά και την ορθογραφία. Οι συμβάσεις γραφής κατά τη διάρκεια της περιόδου των Μέσων Αγγλικών ποικίλλουν ευρέως. Τα παραδείγματα γραφής από αυτή την περίοδο που έχουν επιβιώσει παρουσιάζουν εκτεταμένες περιφερειακές διακυμάνσεις. Η πιο τυποποιημένη παλιά αγγλική γλώσσα κατακερματίστηκε, τοπικοποιήθηκε και ως επί το πλείστον ήταν αυτοσχέδια. Στο τέλος της περιόδου (περίπου το 1470) και με τη βοήθεια της εφευρέσεως της τυπογραφίας από τον Γιοχάνες Γκενσφλάις τσουρ Λάντεν τσουμ Γκούτενμπεργκ το 1439, δημιουργήθηκε ένα πρότυπο βασισμένο στη διάλεκτο του Λονδίνου. Αυτό σχημάτισε σε μεγάλο βαθμό τη βάση για τη σύγχρονη αγγλική ορθογραφία, αν και η προφορά έχει αλλάξει σημαντικά από τότε. Στην Αγγλία, την μέση αγγλική διαδέχτηκε η εποχή της πρώιμης σύγχρονης αγγλικής γλώσσας, η οποία διήρκεσε περίπου μέχρι το 1650. Η σκωτσέζικη γλώσσα αναπτύχθηκε ταυτόχρονα από μια παραλλαγή της διαλέκτου της Νορθουμβρίας (που επικρατεί στη βόρεια Αγγλία και ομιλείται στη νοτιοανατολική Σκωτία).
Στη πρώιμη μέση αγγλική λογοτεχνία δεν σώζονται πολλά έργα, εν μέρει λόγω της κυριαρχίας των Νορμανδών και του γοήτρου που έφερνε η συγγραφή στα γαλλικά και όχι στα αγγλικά. Κατά τη διάρκεια του 14ου αιώνα, εμφανίστηκε ένα νέο στυλ λογοτεχνίας με τα έργα συγγραφέων όπως ο Τζον Ουάικλαϊφ και ο Τζόφρι Κλάνσερ. Τα Παραμύθια του Καντέρμπουρι παραμένουν ένα από τα πιο μελετημένα και αναγνωσμένα έργα της περιόδου.
Φίλιππος Πετσάλνικος

Βιογραφικά Στοιχεία

Γεννήθηκε την 1η Δεκεμβρίου του 1950 στο Μαυροχώρι Καστοριάς από αγροτική οικογένεια. Έκανε σπουδές Νομικής στο Αριστοτέλειο Πανεπιστήμιο Θεσσαλονίκης και μεταπτυχιακές σπουδές στα Νομικά και τα Οικονομικά στο Πανεπιστήμιο της Βόννης, στη Γερμανία. Για να εξασφαλίζει πόρους για τις σπουδές του, εργάστηκε σε διάφορα εργοστάσια. Κατά τη διαμονή του στη Γερμανία ανέπτυξε συνδικαλιστική δραστηριότητα. Είναι παντρεμένος με τη Μαριέλε Μπίντεχντικ και έχουν τρία παιδιά. Ομιλεί γερμανικά και αγγλικά. Στις 2 Απριλίου 2009 τιμήθηκε με τον Μεγάλο Σταυρό της Αξίας με Αστέρα του Τάγματος της Αξίας της Ομοσπονδιακής Δημοκρατίας της Γερμανίας για την «εξαιρετική προσφορά του στις ελληνογερμανικές σχέσεις».

Πολιτική Σταδιοδρομία

Έγινε μέλος του ΠΑΣΟΚ από τη ίδρυση του κινήματος, το 1974. Διετέλεσε γενικός γραμματέας Λαϊκής Επιμόρφωσης στο υπουργείο Παιδείας από το 1984 ως το 1985 και στο συνέδριο του ΠΑΣΟΚ τον Απρίλιο του 1994 εξελέγη μέλος της κεντρικής επιτροπής, θέση στην οποία επανεξελέγη και στα συνέδρια των ετών 1996, 1999 και 2001 . Εξελέγη βουλευτής στην εκλογική περιφέρεια Καστοριάς στις εκλογές του 1985, του Ιουνίου και του Νοεμβρίου 1989, του 1990, του 1993, του 1996 και του 2000. 
Διετέλεσε υφυπουργός και υπουργός σε πολλές κυβερνήσεις του ΠΑΣΟΚ: υφυπουργός Εθνικής Παιδείας και Θρησκευμάτων (1986 - 1987, 1988 -1989 και 2000 - 2001), υφυπουργός Πολιτισμού (1987 - 1988), αναπληρωτής υπουργός Εθνικής Παιδείας και θρησκευμάτων (1994 - 1996), υπουργός Μακεδονίας - Θράκης (1996 - 1998), υπουργός Δημόσιας Τάξης (1998 - 1999) και υπουργός Δικαιοσύνης (2002 - 2004).
Το 2004, έπειτα από την εκλογή του στις εκλογές της ίδιας χρονιάς, εξελέγη αντιπρόεδρος της Βουλής των Ελλήνων, για να επανεκλεγεί στο ίδιο αξίωμα το Σεπτέμβριο του 2007. Το Νοέμβριο του 2011, προτάθηκε από το Γιώργο Παπανδρέου για πρωθυπουργός για την υπό σχηματισμό μεταβατική κυβέρνηση. Η υποψηφιότητά του αυτή προκάλεσε αντιδράσεις από στελέχη του ΠΑΣΟΚ, της Νέας Δημοκρατίας και του ΛΑΟΣ,ως απολύτως ελεγχόμενη από τον Γιώργο Παπανδρέου και τελικώς αποσύρθηκε. 
Στις εκλογές της 6ης Μαΐου 2012, δεν κατάφερε να εκλεγεί βουλευτής. Πριν τις εκλογές Ιουνίου 2012 ανακοίνωσε πως δεν θα είναι υποψήφιος στην εκλογική περιφέρεια Καστοριάς.

Πρόεδρος της Βουλής

Ο Φ. Πετσάλνικος εξελέγη από τη Βουλή που προέκυψε έπειτα από τις πρόωρες εκλογές του 2009 πρόεδρός της, με 168 ψήφους (130 λευκά και ένα άκυρο) επί συνόλου 299 ψηφισάντων.
Κιλόσα

Θυσιασθέντες Έλληνες

Το 1905, όταν η Τανγκανίκα ήταν ακόμη Γερμανική Αποικία, εκδηλώθηκε η λεγόμενη επανάσταση των Μάτζι-μάτζι (ή κατ'άλλους Μάγκι-μάγκι). Οι Γερμανοί αρχικά δεν έδωσαν σημασία σε αυτή την εξέγερση των ιθαγενών. Αυτοί όμως όταν έφθασαν να αριθμούν αρκετές χιλιάδες, αποθρασύνθηκαν, με αποτέλεσμα να επιτεθούν στην ολιγάριθμη Γερμανική φρουρά και να καταλάβουν το Διοικητήριο της πόλης. Προ του Διοικητηρίου, συνάντησαν τον Ηλία Τσάβαλο (εξ Ηπείρου), ήταν τέτοιος ο φανατισμός των εναντίων όλων των λευκών, που έσκαψαν λάκκο, όπου τον ενταφίασαν ζωντανό με το κεφάλι κάτω και τα πόδια του να εξέχουν από το έδαφος.

Ιστορία

Η Μάχη της Κιλόσα διεξήχθη κατά τη διάρκεια της Εκστρατείας της Ανατολικής Αφρικής του Α' Παγκοσμίου Πολέμου.
Κύπελλο Κύπρου πετοσφαίρισης γυναικών 2006-07

Φάιναλ Φορ

Οι 4 ομάδες που προκρίθηκαν από την προημιτελική φάση συμμετείχαν στο Φάιναλ Φορ της διοργάνωσης, το οποίο πραγματοποιήθηκε στο Κίτιον Αθλητικό Κέντρο στη Λάρνακα.
Παχδζαδζούχι

Το Παχδζαδζούχι (Παχτσετζούκι ή Παχτσατζήκι) βρισκόταν βορειοανατολικά του Βαρασού και στη μέση περίπου της απόστασης προς την Κουρούμζα. Ο οικισμός αυτός πρέπει να εγκαταλείφθηκε την ίδια χρονική περίοδο με το Ξουρδζάιδι και οι κάτοικοί του να μετεγκαταστάθηκαν κυρίως στην Κουρούμζα. Οι κάτοικοί του ήταν Έλληνες τουρκόφωνοι, αν και σε παλαιότερη εποχή μιλούσαν την φαρασιώτικη διάλεκτο όπως και τα υπόλοιπα τουρκόφωνα φαρασιώτικα χωριά. Επειδή σύμφωνα με μαρτυρίες τα χρόνια πριν την Ανταλλαγή πολλοί από τους κατοίκους των τουρκόφωνων χωριών καταλάβαιναν αρκετά καλά την φαρασιώτικη διάλεκτο παρόλο που δεν την μιλούσαν, πρέπει η τουρκική γλώσσα να επικράτησε σ’ αυτά στα μέσα του 19ου αιώνα περίπου ή κατά μία άλλη πληροφορία στις αρχές ή στα μέσα του 18ου αιώνα έπειτα από κάποια γεγονότα που έγιναν στην περιοχή, και που οδήγησαν σε εξισλαμισμό αρκετούς από τους κατοίκους.
Εμπορική Τράπεζα της Ελλάδος

Ιστορία

Το 1886 ο Γρηγόριος Εμπεδοκλής ίδρυσε το τραπεζικό του γραφείο και το 1896 την "Τράπεζα Γρ. Εμπεδοκλέους". Το 1907 μετατράπηκε σε Ανώνυμη εταιρεία με επωνυμία «Εμπορική Τράπεζα της Ελλάδος Α.Ε.» και εισήχθη στο Χρηματιστήριο Αξιών Αθηνών. Το 1923 ιδρύθηκε στο Λονδίνο η Commercial Bank of the Near East με υποκαταστήματα σε Αλεξάνδρεια και Κωνσταντινούπολη. Κατά τον Β' Παγκόσμιο Πόλεμο ο Γρ. Εμπεδοκλής αναχώρησε για την Νότιο Αφρική (όπου πέθανε το 1951) και στην διοίκηση αναπληρώθηκε από τους Χ. Μουλάκη και Π. Βαφειαδάκη. Η τράπεζα προχώρησε σε σημαντικές επενδύσεις σε ακίνητα και μετοχές εταιρειών και το 1942, απόκτησε την πλειοψηφία των μετοχών της Ασφαλιστικής Εταιρείας Φοίνιξ. Το 1952 την διοίκηση της τράπεζας ανέλαβε ο καθηγητής Στρατής Ανδρεάδης. Τα επόμενα χρόνια ακολούθησαν εξαγορές άλλων τραπεζών και εταιρειών: Ιονική και Λαϊκή Τράπεζα (1957), ασφαλιστική εταιρεία Ιονική (1958), Τράπεζα Πειραιώς (1962), ασφαλιστική εταιρεία "Γενικαί Ασφάλειαι" (1962), Τράπεζα Αττικής (1964), Βιομηχανία Φωσφορικών Λιπασμάτων, Χυμών & Κονσερβών, Ιονική Ξενοδοχειακή, Ναυπηγεία Ελευσίνος κ.α. Το 1971 ιδρύθηκαν θυγατρικές Τράπεζες σε Παρίσι και Φρανκφούρτη.
Το 1975 η τράπεζα περιήλθε στον έλεγχο του Ελληνικού Δημοσίου. Ο Στρατής Ανδρεάδης απομακρύνθηκε από την διοίκηση και ορίστηκε Κυβερνητικός Επίτροπος. Το 1976, μετά από αύξηση του Μετοχικού Κεφαλαίου, την πλειοψηφία των μετοχών αποκτούν δημόσιοι οργανισμοί. Μεταξύ 1991 και 1992 η τράπεζα πούλησε επτά από τις θυγατρικές της, το 1995 εξαγόρασε το 51% της ασφαλιστικής εταιρίας Μetrolife, το 1997 μεταβίβασε την πλειοψηφία των μετοχών της Τραπέζης Αττικής, και το 1999 η Ιονική Τράπεζα πουλήθηκε στην Alpha Bank. Κατά την δεκαετία του 1990 ίδρυσε επίσης και άλλες χρηματοπιστωτικές εταιρείες, και επεκτάθηκε στην Κύπρο όπου ίδρυσε και υποκαταστήματα, ενώ το 2001 ιδρύθηκε η θυγατρική της «Εμπορική Τράπεζα της Ελλάδος (Κύπρου) Λ.Τ.Δ».
Το 2000 εισήλθε στο μετοχικό κεφάλαιο της Εμπορικής, με ποσοστό 6,7%, η γαλλική τράπεζα Credit Agricole, η οποία προχώρησε στην εξαγορά της τράπεζας από το ελληνικό δημόσιο το Νοέμβριο του 2006 και παρέμεινε βασικός της μέτοχος έως το τέλος Ιανουαρίου του 2013.
Tην 1 Φεβρουαρίου 2013, το σύνολο του μετοχικού κεφαλαίου της Εμπορικής μεταβιβάσθηκε από την Crédit Agricole στην Alpha Bank, οι οποίες είχαν υπογράψει συμφωνία εξαγοράς της Εμπορικής, την 16 Οκτωβρίου 2012. 
Την 28 Ιουνίου 2013 ολοκληρώθηκε η νομική συγχώνευση των δύο ιστορικών ελληνικών τραπεζών, με την πλήρη απορρόφηση της Εμπορικής Τράπεζας από την Alpha Bank, δημιουργώντας έτσι μία από μεγαλύτερες ιδιωτικές τράπεζες, με δίκτυο άνω των 1.200 σημείων εξυπηρετήσεως στην Ελλάδα κι έναν από τους υψηλότερους δείκτες κεφαλαιακής επάρκειας στην Ευρώπη.
Καλαμίτης

Στην ελληνική μυθολογία ο Καλαμίτης ήταν ένας ήρωας της Αττικής, του οποίου το ιερό βρισκόταν κοντά στο Λήναιο. Σύμφωνα με μία αναφορά, ο Καλαμίτης είχε και ένα άλλο ιερό, στην παλαιά αγορά των αρχαίων Αθηνών. Είναι πιθανό ότι ο ήρωας αυτός ανήκε στον κύκλο της θεάς Δήμητρας και ότι η λατρεία του συνδεόταν με την καλλιέργεια των δημητριακών.
Διοικητική διαίρεση Περιφερειακής Ενότητας Νότιου Τομέα Αθηνών

Δήμος Ελληνικού - Αργυρούπολης

Έδρα του δήμου είναι η Αργυρούπολη. Ο Δήμος Ελληνικού - Αργυρούπολης έχει μόνιμο πληθυσμό 51.356 κατοίκους. Στον δήμο περιλαμβάνονται:

Δήμος Μοσχάτου - Ταύρου

Έδρα του δήμου είναι το Μοσχάτο. Ο Δήμος Μοσχάτου - Ταύρου έχει μόνιμο πληθυσμό 40.413 κατοίκους. Στον δήμο περιλαμβάνονται:
Μαυρίκιος Α΄ του Όλντενμπουρκ

Βιογραφία

Ήταν ο πρωτότοκος γιος του Χριστιανού Α΄ κόμη του Όλντενμπουρκ και της Κουνιγκούντε. 
Διαδέχθηκε τον πατέρα του ως κόμης του Όλντενμπουρκ. Απεβίωσε π. το 1211 και τον διαδέχθηκαν οι γιοί του, ο Χριστιανός Β΄ και ο Όθων Α΄.
Γέβα Ρίβας

Καταγωγή

Η Γέβα Ρίβας γεννήθηκε και μεγάλωσε στο Ροστόφ επί του Ντον, από Αρμένια μητέρα και πατέρα από ρωσική, αρμενική και ελληνική καταγωγή. Έχει το ψευδώνυμο «Γέβα Ρίβας» παρμένο από την Ελληνίδα προγιαγιά της.

Eurovision

Η Γέβα Ρίβας εκπροσώπησε στο Διαγωνισμό τραγουδιού του 2010 στο Όσλο την γενετείρα της Αρμενία, και κατέλαβε στον τελικό την 7η θέση.
Η Ρίβας έχει επισκεφτεί πολλές χώρες, όπως: Ελλάδα, Ολλανδία, Κύπρος, Βέλγιο, Αρμενία (η χώρα που εκπροσωπεί), Ρωσία (εκεί κατοικεί μόνιμα), Γαλλία, Ρουμανία, Ελβετία, Βουλγαρία, Γερμανία, Κροατία, Ισραήλ, Σερβία και Γεωργία.